Diari Oficial de la Generalitat Valenciana


Sumari del DOGV 9496, del 23-12-2022 (2022/11018)

RESOLUCIÓ d'11 d'octubre de 2022, del director general de Qualitat i Educació Ambiental, per la qual es formula declaració d'impacte ambiental del projecte d'instal·lació de centre CAT de tractament de vehicles al final de la vida útil, al carrer del Veterinari Manuel Isidro, número 9, del terme municipal de Sant Vicent del Raspeig (Alacant). Expedient: (2785442) 141/2022/AIA .
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9496

Data del DOGV
:   23-12-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/11030


Data del document
:   11-10-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * Sant Vicent del Raspeig
    * impacte ambiental

RESOLUCIÓ d'11 d'octubre de 2022, del director general de Qualitat i Educació Ambiental, per la qual es formula declaració d'impacte ambiental del projecte d'instal·lació de centre CAT de tractament de vehicles al final de la vida útil, al carrer del Veterinari Manuel Isidro, número 9, del terme municipal de Sant Vicent del Raspeig (Alacant). Expedient: (2785442) 141/2022/AIA . [2022/11786]  
  
  
«Declaració d'impacte ambiental  
Expedient: (2785442) 141/2022/AIA.  
Títol: Centre CAT de tractament de vehicles al final de la vida útil.  
  
Promotor: Sergio Rufete Ortin.  
Òrgan substantiu: Ajuntament de Sant Vicent del Raspeig.  
Ref. òrgan substantiu: 894582A.  
Localització: Sant Vicent del Raspeig.  
  
Descripció del projecte  
El titular, Sergio Rufete Ortin, promou un projecte d'instal·lació de CAT centre autoritzat per a tractament de vehicles al final de la vida útil (d'ara en avant, VFVU) al carrer Veterinari Manuel Isidro núm. 9 del terme municipal de Sant Vicent del Raspeig. La parcel·la, amb referència cadastral 4593497TM1592J9748YS té 1.162 m² de superfície i es compon d'una nau ja construïda de 411,94 m² de superfície, un pati davanter de 300,5 m², un pati interior de 426,27 m² i una caseta sense ús de 5,29 m². Aquesta parcel·la està situada en sòl urbà industrial i compta amb els serveis de proveïment d'aigua, energia elèctrica i sanejament.  
  
L'activitat que pretén realitzar és la valorització de vehicles al final de la vida útil.  
La nau compta amb estructura metàl·lica, coberta lleugera de panell de xapa, tancaments laterals de blocs de formigó i solera de formigó com a sòl.  
En la planta baixa es troben les oficines, els lavabos i vestidors, un vestíbul xicotet amb les escales que donen accés a la planta superior, la zona de recepció dels vehicles, la zona de descontaminació, la zona d'emmagatzematge de pneumàtics i una zona d'emmagatzematge amb prestatgeries per a depositar les peces extretes als vehicles. La nau disposa d'una primera planta a manera d'entresolat que ocupa 149,5 m² de superfície dels quals 102,8 m² són de magatzem de peces extretes dels vehicles i 46,7 m² d'arxiu de documentacions.  
A l'entrada a la nau des del pati davanter s'accedeix per una zona de pas i circulació, i una vegada dins s'ha delimitat la zona de recepció de vehicles amb una superfície de 60,25 m² amb capacitat per a 4 vehicles. Aquesta zona serveix de lloc d'espera per als automòbils que entren a la instal·lació i que a curt termini seran traslladats fins a la zona de descontaminació.  
El trasllat des de la zona de recepció fins a la zona de descontaminació es realitza mitjançant un bou elèctric. La zona de descontaminació disposa de 40,5 m² de superfície, comptarà amb un lloc de descontaminació dotat d'un elevador i amb diverses màquines aspiradores de cadascuna de les substàncies contaminants que presenten els automòbils. En aquesta zona totes les peces contaminades extretes del vehicle, seran depositades en contenidors de ferro (o acer inoxidable) a l'espera de ser llavades en la màquina llavadora de peces amb líquid autoreciclable. Aquests contenidors estaran fixats en el formigó per a evitar possibles accidents.  
Des d'allí i en els recipients adequats es traslladaran els residus perillosos fins a la zona corresponent d'emmagatzematge. Aquesta ocupa 16,85 m² de superfície i es troba separada i senyalitzada. Disposa de diferents contenidors classificats mitjançant indicacions visuals per a depositar els diferents tipus de substàncies sense que es mesclen. Aquests depòsits amb una capacitat suficient estaran situats sobre safates que impediran qualsevol vessament accidental. Les bateries dels vehicles descontaminats s'emmagatzemaran en contenidors específics. En una zona posterior de la nau es disposa d'un contenidor per a pneumàtics que es dedicarà l'emmagatzematge d'aquests i que compta amb una superfície de 47,7 m².  
Les peces dels vehicles tractats per valorar es disposaran en les diferents prestatgeries de la planta baixa i l'entresolat mentre que les closques dels vehicles descontaminats es passaran a les zones exteriors d'emmagatzematge dels patis de davant i de darrere.  
La zona de recepció i la de descontaminació, així com la d'emmagatzematge de residus, tant perillosos, com no perillosos, es troba a l'interior de la nau i disposa de sòl de formigó remolinat i una reixeta estanca per a la contenció de possibles vessaments accidentals.  
Les zones descobertes en l'exterior d'emmagatzematge de vehicles descontaminats disposaran de solera de formigó remolinat i unes reixetes de recollida d'aigües pluvials que es conduiran a un separador de greixos i hidrocarburs, i d'ací a una arqueta de presa de mostres i a la xarxa de clavegueram.  
La nau està adossada a altres tres pels costats i per la part posterior, en el lateral esquerre disposa de tanca de malla metàl·lica que la separa de la nau contigua; en el costat dret i en la part posterior està el mur de la nau confrontant i al pati frontal, que dona accés al carrer, hi ha una tanca i una porta corredissa.  
Els mitjans tècnics, segons el projecte són:  
- Compressor.  
- Màquina d'extracció de líquids.  
- Depòsit d'emmagatzematge de 100 l.  
- Màquina de desmuntar pneumàtics.  
- Bou elèctric.  
- Material d'oficina i material informàtic.  
- Contenidors i depòsits homologats per als absorbents utilitzats.  
  
- Prestatges per a depòsit de peces recuperades.  
- Contenidors per a emmagatzematge de bateries usades i pneumàtics  
- Elevadors/lloc de descontaminació.  
  
Tramitació administrativa  
En data 28 de febrer de 2022, l'Ajuntament de Sant Vicent del Raspeig (òrgan substantiu) va traslladar a aquest òrgan ambiental la sol·licitud d'avaluació d'impacte ambiental ordinària. En data 31 de març, es requereix documentació a l'òrgan substantiu. En data 2 de juny de 2022, es va comunicar a l'òrgan substantiu la impossibilitat d'iniciar el tràmit d'avaluació ambiental per no haver presentat la documentació requerida. El 7 de juliol de 2022, s'inicia l'expedient en rebre la sol·licitud d'avaluació d'impacte ambiental del promotor i la documentació completa:  
- Certificat d'informe urbanístic d'activitat signat el 23 de juliol de 2020.  
- Certificat d'exposició pública en el qual consta que no s'han presentat al·legacions dins del termini i en la forma escaient signat el 15 de febrer de 2022 (inserció 12792 / 2020 en el Butlletí Oficial de la Província d'Alacant núm. 244, de 23.12.2020).  
- Projecte tècnic datat l'octubre de 2020.  
- Estudi d'impacte ambiental datat l'octubre de 2020.  
- Document de síntesi de l'estudi d'impacte ambiental datat l'octubre de 2020.  
- Estudi acústic datat l'octubre de 2020.  
  
Consideracions ambientals  
L'activitat es troba en un polígon industrial, en una zona urbanitzada, en un sòl qualificat d'industrial, d'acord amb el Pla general d'ordenació urbana de Sant Vicent del Raspeig vigent.  
A causa de la localització no escau realitzar un inventari ambiental exhaustiu, ja que per estar en aquest emplaçament completament urbanitzat, i modificat respecte de l'estat natural inicial amb la finalitat d'acollir activitats de tipus industrial, hi ha una sèrie d'impactes que no s'estimen significatius (geologia, vegetació, fauna, etc.). No existeix cap activitat confrontant amb el risc d'incendi significatiu o que haja comunicat a l'interessat mesures específiques d'emergència exterior.  
El polígon es troba contigu al municipi de Sant Vicent del Raspeig i a 200 m de l'autovia A-7 encara que per a connectar amb aquesta cal dirigir-se pel camí de Sant Vicent al Palamó, fins al barri del mateix nom, i d'ací prendre la rotonda que connecta aquest nucli amb l'autovia.  
El promotor ha plantejat 2 alternatives: la no realització de l'activitat amb la pèrdua d'oportunitat per a l'empresa que comporta i mantindre l'activitat en la localització indicada en el projecte tècnic, i justifica aquesta última alternativa com la més adequada.  
Consultada la cartografia de la infraestructura valenciana de dades espacials (IDEV), s'observa que la instal·lació no es troba en l'àmbit de la Xarxa Natura 2000 ni d'altres espais naturals protegits i no hi ha ni en aquests ni en la perifèria més pròxima espais naturals protegits. D'acord amb el PATRICOVA, no es troba dins d'una àrea amb el risc d'inundació. La zona és d'una vulnerabilitat mitjana d'aqüífers i està en zona vulnerable a la contaminació per nitrats.  
La zona de recepció de vehicles, la de descontaminació, la d'emmagatzematge de residus perillosos, i la de no perillosos, compten amb paviment de formigó remolinat i impermeabilitzat i sistema de recollida de vessaments i abocaments accidentals a una arqueta estanca sense connexió a la xarxa de pluvials ni a la de sanejament. També es disposa de diferents materials absorbents per a recollir els xicotets vessaments o fugues i dels recipients corresponents per a emmagatzemar-los una vegada usats.  
Les aigües pluvials de la coberta de la nau s'abocaran directament als patis exteriors d'emmagatzematge de closques dels vehicles descontaminats que l'envolten. Aquestes aigües de la coberta juntament amb les recollides en els patis seran recollides per unes reixetes i conduïdes mitjançant canonades a un separador de greixos i hidrocarburs connectat a una arqueta de presa de mostres, d'ací s'entroncarà amb la xarxa de sanejament municipal després de la concessió del punt d'abocament per l'autoritat competent.  
Les aigües residuals, segons descriu el projecte, s'abocaran a la xarxa de sanejament i constaran de les provinents de la neteja del local, a més del servei propi dels banys i lavabos, així com els d'aigua de condensació dels equips d'aire condicionat.  
Els residus perillosos s'emmagatzemaran en una zona destinada al depòsit temporal de les substàncies contaminants en espera de ser recollits per un gestor autoritzat.  
Les parts en bon estat que es valoren per a la venda posterior es netejaran en la màquina de llavat amb líquid autoreciclable i s'emmagatzemaran en la zona de prestatgeries situades a l'interior de la nau.  
D'acord amb el projecte, l'activitat no produeix emissions a l'atmosfera, ni gasos ni pólvores, a excepció dels gasos de fuita de vehicles impulsats amb motor tèrmic. La instal·lació disposa de maquinària per a l'extracció de gasos dels circuits d'aire condicionat (codi LER 16 05 04).  
Segons els càlculs del nivell sonor transmés a l'exterior s'estima que es compleixen els nivells establits en la Llei 7/2002, de 3 de desembre. L'activitat no disposa de maquinària susceptible de produir vibracions que es transmeten a l'exterior. L'activitat és exclusivament diürna, per la qual cosa no constitueix una font de contaminació lumínica.  
  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1 a de la Llei 21/2013, de 9 de desembre, en concordança amb l'annex I grup 6.c del Decret 162/1990, de 15 d'octubre.  
  
L'expedient ha observat els tràmits establits en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en la resta de disposicions que aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot el que s'ha exposat abans, a proposta del Servei d'Avaluació d'Impacte Ambiental i amb el vistiplau del subdirector general de Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que siguen aplicables, el projecte de centre de tractament de vehicles al final de la vida útil, promogut per Sergio Rufete Ortin a Sant Vicent del Raspeig, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que consta en l'expedient i de conformitat amb les condicions següents:  
  
1. Respecte a la llista definitiva de residus admissibles, quedarà limitada per l'abast de l'autorització sectorial, entre els proposats pel promotor segons la documentació aportada a aquest òrgan. Es podran incloure altres codis LER que l'òrgan competent considere susceptibles d'autorització, sempre que la inclusió no comporte la modificació substancial del projecte avaluat i no responga a supòsits en els quals s'exigisca la tramitació d'un procediment d'avaluació ambiental d'acord amb la legislació sectorial vigent.  
2. Respecte del separador de greixos i hidrocarburs projectat per al tractament de les aigües pluvials, periòdicament el netejarà i buidarà un gestor autoritzat.  
3. En relació al possible impacte visual de les zones d'emmagatzematge de vehicles, s'habilitaran les mesures necessàries per a evitar-lo mitjançant la instal·lació de tanca i de tots els complements o sistemes adjunts que siguen necessaris. Tot això respectant l'alçària i la tipologia de tanca reflectida en la fitxa tècnica del polígon per a aquesta classe de parcel·les.  
4. En relació amb la manipulació de les peces que continguen gasos fluorats, s'hauran d'adoptar tots els requisits establits en el Reial decret 115/2017, de 17 de febrer, pel qual es regula la comercialització i manipulació de gasos fluorats i els equips basats en aquests, així com la certificació dels professionals que els utilitzen i pel qual s'estableixen els requisits tècnics per a les instal·lacions que desenvolupen activitats que emeten gasos fluorats.  
5. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de l'eficàcia d'aquestes. La documentació haurà d'estar a la disposició de les autoritats competents.  
En els termes de l'article 43 de la Llei 21/2013, de 9 de desembre, aquesta declaració d'impacte ambiental perdrà la vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor haurà de notificar a l'òrgan ambiental el començament de les obres.  
  
Segon  
D'acord amb el que s'estableix en l'article 41 de la Llei 21/2013, de 9 de desembre:  
a. Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b. Aquesta declaració d'impacte ambiental no és objecte de recurs sense perjudici dels que, si escau, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre en compte, degudament, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 11 d'octubre de 2022.- El director general de Qualitat i Educació Ambiental: Joan Piquer Huerga.»